**Pedro (Álvarez) de Toledo y Leiva**, nado en Úbeda en 1585 e finado en Mancera de Abajo (Salamanca) o 9 de marzo de 1654, foi un nobre, político e militar español.

Primiros anos
-------------

Fillo de Luis de Toledo y Rojas, IV señor de Mancera y Cinco Villas, comendador de Alange na Orde de Santiago, capitán dunha compañía de Gardas Vellas, e da súa segunda esposa, Isabel de Leiva y Mendoza, filla dos señores de Leiva, Ameyuga y Bozo, desde moi novo serviu a bordo das galeras, e con 15 anos xa estaba combatendo en Italia (1600) e, un ano despois na campaña de Alxer baixo o mando do príncipe Andrea Doria. Ao mando de cinco galeras participou na defensa do estreito de Xibraltar (1607), atacado polos mouros. Despois exerceu cargos de goberno: como membro do Consello colateral de Nápoles durante o vicerreinado de Antonio Zapata e Cisneros, e chegou a ser Tenente xeneral das galeras de Sicilia (1622).

Trasladado á corte, recibiu o título de Marqués de Mancera (17 de xullo de 1623) e pasou a integrar o Consello de Guerra. O 4 de agosto de 1631 foi nomeado Gobernador e Capitán Xeneral de Galicia, cargo que ocupou até 1637. A súa xestión mereceu os eloxios da Xunta do Reino de Galicia que, o 15 de abril de 1637 solicitaba a Filipe IV que *"no removiera del oficio de Capitán general y gobernador deste Reino al señor Marqués de Mancera pues dello se le sigue grande servicio y utilidad a sus vasallos"*. O rei atendeu a petición, pero o marqués acabou enfrontándose, a causa do programa de fortificacións, cos corrixidores da Coruña, aos que ordenou deter o 19 de novembro de 1638.

Vicerrei do Perú
----------------

Posteriormente foi nomeado Gobernador de Orán e, finalmente, o 24 de febreiro de 1638 recibiu o cargo de Vicerrei do Perú; despois de gastar máis dun ano nos preparativos da viaxe, saíu de Cádiz o 20 de maio de 1639, tomando posesión do cargo o 18 de decembro de 1639, entregándoo a García Sarmiento de Soutomaior, II conde de Salvaterra, o 20 de setembro de 1648, de modo que rexeu os destinos do Perú durante oito anos, nove meses e dous días.

Ante as frecuentes incursións dos piratas, e aconsellado pola súa experiencia militar, dispuxo a fortificación do Callao (1640) mandando levantar unha muralla de 4 km de longo, a erección de fortalezas en Arica e Valdivia e aínda a defensa de Buenos Aires.

Favorábel á *conservación, bo tratamento e alivio dos indios*, recoñeceu que estes tiñan por inimigos corrixidores, curas e caciques, *atentos a enriquecerse co seu suor"*, e que ningunha preocupación mostraban por obedecer as providencias ditadas para amparalos. De volta na corte, retirouse ao seu palacio de Mancera, onde morreu o 9 de marzo de 1654.

Notas
-----

1. ↑  Virreyes de Nápoles, de José Raneo con anotaciones de Eustaquio Fernández Navarrete, págs. 408-417, incluido en la "Colección de documentos inéditos para la historia de España", vol. XXIII.
2. ↑  "Pedro II de Toledo y Leiva (1585-1654), I conde de Mancera". Arquivado dende o orixinal o 07 de xuño de 2010. Consultado o 11 de abril de 2012.

Véxase tamén
------------

### Bibliografía

* Tauro de Pino, Alberto (2001): *Enciclopedia Ilustrada del Perú*. Lima: PEISA.
* José Toribio Polo (ed), *Memorias de los virreyes del Perú, Marqués de Mancera y Conde de Salvatierra*, 1886
* Grandes de España: genealogía del Marquesado de Mancera
* Tercios: biografía del marqués de Mancera

### Ligazóns externas

* Biografía *(en castelán)* Consultada o 11/4/2012.

|  |  |  |
| --- | --- | --- |
| Predecesor:**Juan Fajardo de Guevara Córdoba y Velasco** | **Gobernador e Capitán Xeneral do Reino de Galicia**1631 - 1638 | Sucesor:**Francisco de Andía Irarrazábal y Zárate** |
| Predecesor:**?** | **Vicerrei do Perú**1638 - 1648 | Sucesor:**García Sarmiento de Soutomaior** |

|  |  |
| --- | --- |
| Control de autoridades | 
* Wd: Q2606749
* WorldCat
* VIAF: 87142073
* BNE: XX1377729
* ISNI: 0000 0000 5971 4850
* PARES: 47733

 |